title: Απόφαση της Εποπτεύουσας Αρχής της ΕΖΕΣ αριθ. 28/13/COL, της 30ής Ιανουαρίου 2013 , για την τροποποίηση για ογδοηκοστή όγδοη φορά των διαδικαστικών και ουσιαστικών κανόνων στον τομέα των κρατικών ενισχύσεων με την εισαγωγή ενός νέου κεφαλαίου σχετικά με τη βραχυπρόθεσμη ασφάλιση εξαγωγικών πιστώσεων

text:
               19.12.2013

               EL

               Επίσημη Εφημερίδα της Ευρωπαϊκής Ένωσης

               L 343/54

         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 28/13/COL
   της 30ής Ιανουαρίου 2013
   για την τροποποίηση για ογδοηκοστή όγδοη φορά των διαδικαστικών και ουσιαστικών κανόνων στον τομέα των κρατικών ενισχύσεων με την εισαγωγή ενός νέου κεφαλαίου σχετικά με τη βραχυπρόθεσμη ασφάλιση εξαγωγικών πιστώσεων
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη τη συμφωνία για τον Ευρωπαϊκό Οικονομικό Χώρο (1), και ιδίως τα άρθρα 61 έως 63 και το πρωτόκολλο 26,
   Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (2), και ιδίως το άρθρο 5 παράγραφος 2 στοιχείο β) και το άρθρο 24,
   Υπενθυμιζοντασ τους διαδικαστικούς και ουσιαστικούς κανόνες στον τομέα των κρατικών ενισχύσεων οι οποίοι θεσπίσθηκαν από την Αρχή στις 19 Ιανουαρίου 1994 (3),
   Εκτιμωντασ:
   Ότι βάσει του άρθρου 24 της συμφωνίας περί Εποπτείας και Δικαστηρίου, η Αρχή θέτει σε εφαρμογή τις διατάξεις της συμφωνίας ΕΟΧ σχετικά με τις κρατικές ενισχύσεις,
   Ότι βάσει του άρθρου 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή εκδίδει ανακοινώσεις και κατευθυντήριες γραμμές για θέματα σχετικά με τη συμφωνία ΕΟΧ, εφόσον η συμφωνία αυτή ή η συμφωνία περί Εποπτείας και Δικαστηρίου το προβλέπει ρητά ή εφόσον η Αρχή το κρίνει αναγκαίο,
   Στις 6 Δεκεμβρίου 2012, η Ευρωπαϊκή Επιτροπή εξέδωσε νέα ανακοίνωση για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στην βραχυπρόθεσμη ασφάλιση εξαγωγικών πιστώσεων (4).
   Η ανακοίνωση αυτή παρουσιάζει επίσης ενδιαφέρον για τον Ευρωπαϊκό Οικονομικό Χώρο,
   Πρέπει να εξασφαλισθεί η ομοιόμορφη εφαρμογή των κανόνων του ΕΟΧ για τις κρατικές ενισχύσεις σε ολόκληρο τον Ευρωπαϊκό Οικονομικό Χώρο,
   Σύμφωνα με το σημείο ΙΙ υπό την επικεφαλίδα «ΓΕΝΙΚΑ», στο τέλος του παραρτήματος ΧV της συμφωνίας ΕΟΧ, η Αρχή, κατόπιν διαβουλεύσεων με την Επιτροπή, εκδίδει πράξεις αντίστοιχες με αυτές που εκδίδει η Ευρωπαϊκή Επιτροπή,
   Ζητήθηκε η γνώμη της Ευρωπαϊκής Επιτροπής και των κρατών της ΕΖΕΣ,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις κρατικές ενισχύσεις τροποποιούνται με την εισαγωγή ενός νέου κεφαλαίου σχετικά με τη βραχυπρόθεσμη ασφάλιση εξαγωγικών πιστώσεων. Το νέο κεφάλαιο περιέχεται στο παράρτημα της παρούσας απόφασης.
   Άρθρο 2
   Το αγγλικό κείμενο είναι το μόνο αυθεντικό.

      Βρυξέλλες, 30 Ιανουαρίου 2013.

            Για την Εποπτεύουσα Αρχή της ΕΖΕΣ

         Oda Helen SLETNES

            Πρόεδρος

         Sabine MONAUNI-TÖMÖRDY

            Μέλος της Εποπτεύουσας Αρχής

      (1)  Η «συμφωνία ΕΟΧ».

      (2)  Εφεξής η «συμφωνία περί Εποπτείας και Δικαστηρίου».

      (3)  Κατευθυντήριες γραμμές για την εφαρμογή και ερμηνεία των άρθρων 61 και 62 της συμφωνίας ΕΟΧ και του άρθρου 1 του πρωτοκόλλου 3 της συμφωνίας περί Εποπτείας και Δικαστηρίου, που εγκρίθηκαν και εκδόθηκαν από την Εποπτεύουσα Αρχή ΕΖΕΣ στις 19 Ιανουαρίου 1994. δημοσιεύονται στην Επίσημη Εφημερίδα της Ευρωπαϊκής Ένωσης (εφεξής ΕΕ) L 231 της 3.9.1994, σ. 1, και στο Συμπλήρωμα ΕΟΧ αριθ. 32 της 3.9.1994, σ. 1). Στο εξής αναφέρονται ως κατευθυντήριες γραμμές για τις κρατικές ενισχύσεις. Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύεται στον δικτυακό τόπο της Αρχής: http://www.eftasurv.int/state-aid/legal-framework/state-aid-guidelines/

      (4)  Ανακοίνωση της Ευρωπαϊκής Επιτροπής προς τα κράτη μέλη σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στην βραχυπρόθεσμη ασφάλιση εξαγωγικών πιστώσεων (ΕΕ C 392 της 19.12.2012, σ. 1).

      ΠΑΡΑΡΤΗΜΑ

         ΚΑΤΕΥΘΥΝΤΗΡΙΕΣ ΓΡΑΜΜΕΣ ΣΧΕΤΙΚΑ ΜΕ ΤΗ ΒΡΑΧΥΠΡΟΘΕΣΜΗ ΑΣΦΑΛΙΣΗ ΕΞΑΓΩΓΙΚΩΝ ΠΙΣΤΩΣΕΩΝ
          (1)

      1   Εισαγωγή

                  (1)

                  Οι εξαγωγικές επιδοτήσεις μπορούν να επηρεάσουν αρνητικά τον ανταγωνισμό στην αγορά μεταξύ δυνητικών ανταγωνιστικών προμηθευτών αγαθών και υπηρεσιών. Αυτός είναι ο λόγος για τον οποίο η Ευρωπαϊκή Επιτροπή και η Εποπτεύουσα Αρχή της ΕΖΕΣ («Αρχή»), ως οι θεματοφύλακες του ανταγωνισμού στο πλαίσιο της Συνθήκης ΕΚ και της Συμφωνίας για τον ΕΟΧ, καταδίκασαν πάντοτε και δριμύτατα τις εξαγωγικές ενισχύσεις για το εμπόριο εντός του ΕΟΧ και για τις εξαγωγές εκτός του ΕΟΧ. Για να αποφευχθεί η στρέβλωση του ανταγωνισμού από τη στήριξη της ασφάλισης εξαγωγικών πιστώσεων από τα κράτη ΕΖΕΣ, η αξιολόγησή της βάσει των κανόνων ΕΟΧ σχετικά με τις κρατικές ενισχύσεις πρέπει να αποσαφηνιστεί.

                  (2)

                  Το 1998, η Αρχή προσδιόρισε τις αρχές για κρατική παρέμβαση στις κατευθυντήριες γραμμές της σχετικά με τη βραχυπρόθεσμη ασφάλιση εξαγωγικών πιστώσεων (2). Οι κατευθυντήριες γραμμές 1998 επρόκειτο να εφαρμοστούν για περίοδο σχεδόν πέντε ετών από την 1η Ιουνίου 1998. Αυτές τροποποιήθηκαν στη συνέχεια, ενώ η περίοδος εφαρμογής τους παρατάθηκε το 2001 (3).

                  (3)

                  Υπό το πρίσμα της πείρας που αποκτήθηκε κατά την εφαρμογή των κατευθυντήριων γραμμών του 1998, και ιδίως κατά τη διάρκεια της χρηματοπιστωτικής κρίσης μεταξύ του 2009 και του 2011, κρίνεται σκόπιμη η επανεξέταση της πολιτικής της Αρχής στον εν λόγω τομέα.

                  (4)

                  Οι κανόνες που ορίζονται στις παρούσες κατευθυντήριες γραμμές θα συμβάλουν στο να διασφαλιστεί ότι οι κρατικές ενισχύσεις δεν στρεβλώνουν τον ανταγωνισμό μεταξύ των ιδιωτικών και κρατικών ή υποστηριζόμενων από το κράτος επιχειρήσεων ασφάλισης εξαγωγικών πιστώσεων, καθώς και να δημιουργηθούν ίσοι όροι ανταγωνισμού μεταξύ εξαγωγέων.

                  (5)

                  Οι παρούσες κατευθυντήριες γραμμές έχουν ως στόχο να παράσχουν στα κράτη ΕΖΕΣ λεπτομερέστερες οδηγίες σχετικά με τις αρχές επί των οποίων η Αρχή προτίθεται να στηρίξει την ερμηνεία των άρθρων 61 και 62 της συμφωνίας ΕΟΧ και την εφαρμογή τους στη βραχυπρόθεσμη ασφάλιση εξαγωγικών πιστώσεων. Προτείνουν δε να καταστεί η πολιτική της Αρχής στον τομέα αυτόν όσο το δυνατόν πιο διαφανής και να διασφαλίσει την προβλεψιμότητα και την ίση μεταχείριση. Για τον σκοπό αυτό, καθορίζουν μια δέσμη όρων που πρέπει να πληρούνται όταν κρατικές ασφαλιστικές επιχειρήσεις επιθυμούν να εισέλθουν στην αγορά βραχυπρόθεσμης ασφάλισης εξαγωγικών πιστώσεων για εμπορεύσιμους κινδύνους.

                  (6)

                  Οι κίνδυνοι οι οποίοι κατά κανόνα δεν είναι εμπορεύσιμοι, δεν εμπίπτουν στο πεδίο εφαρμογής των παρουσών κατευθυντήριων γραμμών.

                  (7)

                  Το τμήμα 2 περιγράφει το πεδίο εφαρμογής των παρουσών κατευθυντήριων γραμμών, καθώς και τους ορισμούς που χρησιμοποιούνται. Το τμήμα 3 εξετάζει την εφαρμογή του άρθρου 61 παράγραφος 1 της συμφωνίας για τον ΕΟΧ και τη γενική απαγόρευση κρατικών ενισχύσεων για την ασφάλιση εξαγωγικών πιστώσεων για εμπορεύσιμους κινδύνους. Τέλος, το τμήμα 4 προβλέπει ορισμένες εξαιρέσεις από τον ορισμό των εμπορεύσιμων κινδύνων και προσδιορίζει τους όρους για κρατική παρέμβαση στην ασφάλιση προσωρινά μη εμπορεύσιμων κινδύνων.

            2   Πεδίο εφαρμογής των κατευθυντηρίων γραμμών και ορισμοί

      2.1   Πεδίο εφαρμογής

                  (8)

                  Η Αρχή θα εφαρμόζει τις αρχές που ορίζονται στις παρούσες κατευθυντήριες γραμμές, μόνον στην ασφάλιση εξαγωγικών πιστώσεων με περίοδο κινδύνου μικρότερη των δύο ετών. Όλα τα άλλα μέσα χρηματοδότησης εξαγωγών εξαιρούνται από το πεδίο εφαρμογής των παρουσών κατευθυντήριων γραμμών.

            2.2   Ορισμοί

                  (9)

                  Για τους σκοπούς των παρουσών κατευθυντήριων γραμμών ισχύουν οι ακόλουθοι ορισμοί:

                              ως «συνασφάλιση» νοείται το ποσοστό των ασφαλισμένων απωλειών που δεν αποζημιώνεται από τον ασφαλιστή, αλλά αναλαμβάνεται από άλλον ασφαλιστή·

                              ως «περίοδος πίστωσης» νοείται η χρονική περίοδος που παρέχεται στον αγοραστή για να πληρώσει για τα αγαθά και τις υπηρεσίες που έχουν παρασχεθεί στο πλαίσιο συναλλαγής εξαγωγικών πιστώσεων·

                              ως «εμπορικοί κίνδυνοι» νοούνται κίνδυνοι που συμπεριλαμβάνουν, ιδίως:

                                          —

                                          αυθαίρετη άρνηση αναγνώρισης μίας σύμβασης από έναν αγοραστή, δηλαδή οποιαδήποτε αυθαίρετη απόφαση ενός μη κρατικού αγοραστή να διακόψει ή να λύσει τη σύμβαση χωρίς νόμιμο λόγο,

                                          —

                                          αυθαίρετη άρνηση ενός μη κρατικού αγοραστή να αποδεχθεί τα οφέλη που καλύπτονται από τη σύμβαση χωρίς νόμιμο λόγο,

                                          —

                                          αφερεγγυότητα ενός μη κρατικού αγοραστή και του εγγυητή του,

                                          —

                                          παρατεταμένη αθέτηση υποχρέωσης, δηλαδή μη πληρωμή από έναν μη κρατικό αγοραστή και τον εγγυητή του οφειλής που προκύπτει από τη σύμβαση·

                              ως «ασφάλιση εξαγωγικών πιστώσεων» νοείται το ασφαλιστικό προϊόν με το οποίο ο ασφαλιστής παρέχει ασφάλιση έναντι των εμπορικών και πολιτικών κινδύνων που συνδέονται με τις υποχρεώσεις πληρωμής σε μια εξαγωγική συναλλαγή·

                              ως «περίοδος κατασκευής» νοείται η περίοδος από την ημερομηνία της παραγγελίας μέχρι την παράδοση των αγαθών ή των υπηρεσιών·

                              ως «εμπορεύσιμοι κίνδυνοι» νοούνται οι εμπορικοί και πολιτικοί κίνδυνοι με μέγιστη περίοδο κινδύνου μικρότερη των δύο ετών, για κρατικούς και μη κρατικούς αγοραστές στις χώρες που παρατίθενται στο προσάρτημα. Όλοι οι άλλοι κίνδυνοι θεωρούνται μη εμπορεύσιμοι για τους σκοπούς της παρούσας ανακοίνωσης.

                              Ως «πολιτικοί κίνδυνοι» νοούνται οι κίνδυνοι στους οποίους συμπεριλαμβάνονται, ιδίως:

                                          —

                                          ο κίνδυνος ότι ένας δημόσιος αγοραστής ή μια χώρα εμποδίζει την ολοκλήρωση συναλλαγής ή δεν πληρώνει εγκαίρως·

                                          —

                                          ο κίνδυνος που υπερβαίνει το πεδίο του ιδιώτη αγοραστή ή που δεν εμπίπτει στην ευθύνη του ιδιώτη αγοραστή·

                                          —

                                          ο κίνδυνος να αθετήσει μια χώρα τις υποχρεώσεις της όσον αφορά τη μεταφορά στη χώρα του ασφαλισμένου των ποσών που καταβλήθηκαν από αγοραστές που κατοικούν στη χώρα αυτή·

                                          —

                                          ο κίνδυνος να προκύψει περίπτωση ανωτέρας βίας εκτός της χώρας του ασφαλιστή, που θα μπορούσε να συμπεριλαμβάνει εμπόλεμες καταστάσεις, στον βαθμό που οι σχετικές επιπτώσεις δεν έχουν ασφαλιστεί με άλλο τρόπο·

                              ως «ιδιωτικός ασφαλιστής πιστώσεων» νοείται εταιρεία ή οργανισμός πλην κρατικής ασφαλιστικής επιχείρησης που παρέχει ασφάλιση εξαγωγικών πιστώσεων·

                              ως «ποσοστιαία εκχώρηση — quota - share» νοείται η αντασφάλιση που απαιτεί ο ασφαλιστής να μεταβιβάσει και ο αντασφαλιστής να αποδεχθεί ένα δεδομένο ποσοστό κάθε κινδύνου εντός καθορισμένης κατηγορίας εγγεγραμμένων ασφαλίστρων από τον ασφαλιστή·

                              ως «αντασφάλιση» νοείται η ασφάλιση που αγοράζει ένας ασφαλιστής από άλλον ασφαλιστή με σκοπό τη διαχείριση του κινδύνου μέσω της μείωσης του δικού της κίνδυνου·

                              ως «περίοδος κινδύνου» νοείται η περίοδος κατασκευής συν την περίοδο πίστωσης·

                              ως «κάλυψη ενός μόνο κινδύνου» νοείται η κάλυψη για όλες τις πωλήσεις σε έναν αγοραστή ή για μία μόνο σύμβαση με έναν αγοραστή·

                              ως «κρατικός ασφαλιστής» νοείται η εταιρεία ή άλλος οργανισμός που παρέχει ασφάλιση εξαγωγικών πιστώσεων με τη στήριξη ή για λογαριασμό κράτους ΕΖΕΣ, ή κράτος ΕΖΕΣ που παρέχει ασφάλιση εξαγωγικών πιστώσεων·

                              ως «συμπληρωματική κάλυψη» νοείται η πρόσθετη κάλυψη άνω του πιστωτικού ορίου που έχει προσδιοριστεί από άλλον ασφαλιστή·

                              ως «ασφαλιστήριο συμβόλαιο για το σύνολο του κύκλου εργασιών» νοείται το ασφαλιστήριο συμβόλαιο πιστώσεων εκτός των συμβολαίων που καλύπτουν έναν μόνο κίνδυνο· δηλαδή ένα συμβόλαιο ασφάλισης πιστώσεων, το οποίο καλύπτει το σύνολο ή το μεγαλύτερο μέρος των επί πιστώσει πωλήσεων των ασφαλισμένων, καθώς και απαιτήσεις πληρωμών από τις πωλήσεις σε πολλούς αγοραστές.

            3   Εφαρμογή του άρθρου 61 παράγραφος 1 της συμφωνίας για τον ΕΟΧ

      3.1   Γενικές αρχές

                  (10)

                  Το άρθρο 61 παράγραφος 1 της συμφωνίας για τον ΕΟΧ ορίζει ότι «ενισχύσεις που χορηγούνται υπό οποιαδήποτε μορφή από τα κράτη μέλη της ΕΚ, τα κράτη της ΕΖΕΣ ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, είναι ασυμβίβαστες με τη λειτουργία της παρούσας συμφωνίας».

                  (11)

                  Αν η ασφάλιση εξαγωγικών πιστώσεων παρέχεται από κρατικές ασφαλιστικές επιχειρήσεις, εμπεριέχει κρατικούς πόρους. Η ανάμειξη του κράτους ενδέχεται να παρέχει στους ασφαλιστές ή/και τους εξαγωγείς επιλεκτικό πλεονέκτημα και θα μπορούσε συνεπώς να νοθεύσει ή θα απειλούσε να νοθεύσει τον ανταγωνισμό και να επηρεάσει τις συναλλαγές μεταξύ των κρατών του ΕΟΧ. Στόχος των αρχών που αναφέρονται κατωτέρω είναι να παρέχουν κατευθύνσεις σχετικά με το πώς θα αξιολογούνται τέτοια μέτρα δυνάμει των κανόνων για τις κρατικές ενισχύσεις.

            3.2   Ενίσχυση προς ασφαλιστικές επιχειρήσεις

                  (12)

                  Εάν κρατικές ασφαλιστικές επιχειρήσεις διαθέτουν ορισμένα πλεονεκτήματα σε σύγκριση με ιδιωτικές επιχειρήσεις ασφάλισης πιστώσεων, ενδέχεται να υπεισέρχεται κρατική ενίσχυση. Τα πλεονεκτήματα ενδέχεται να λαμβάνουν διαφορετικές μορφές και να περιλαμβάνουν, για παράδειγμα:

                              (α)

                              κρατικές εγγυήσεις δανεισμού και ζημιών·

                              (β)

                              απαλλαγή από την απαίτηση σύστασης επαρκών αποθεματικών και από τις λοιπές απαιτήσεις που απορρέουν από τον αποκλεισμό των εργασιών ασφάλισης εξαγωγικών πιστώσεων για λογαριασμό ή με την εγγύηση του κράτους δυνάμει της οδηγίας 73/239/ΕΟΚ του Συμβουλίου της 24ης Ιουλίου 1973, περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητας πρωτασφαλίσεως, εκτός της ασφαλίσεως ζωής (4),

                              (γ)

                              την απαλλαγή ή την εξαίρεση από τους συνήθως καταβαλλόμενους φόρους (π.χ. τους φόρους επί των εταιρειών και τους φόρους που επιβάλλονται στα ασφαλιστικά συμβόλαια)·

                              (δ)

                              τη χορήγηση ενισχύσεων ή την εισφορά κεφαλαίου από το κράτος ή άλλες μορφές χρηματοδότησης που δεν συνάδουν με την αρχή του επενδυτή σε οικονομία αγοράς.

                              (ε)

                              την παροχή από το κράτος υπηρεσιών σε είδος, όπως πρόσβαση και χρήση κρατικών υποδομών, διευκολύνσεις ή προνομιακές πληροφορίες, υπό όρους που δεν αντανακλούν την αγοραία τους αξία·

                              (στ)

                              την άμεση αντασφάλιση από το κράτος ή την άμεση κρατική εγγύηση αντασφάλισης υπό όρους ευνοϊκότερους από τους διαθέσιμους στην ιδιωτική αγορά αντασφαλίσεων, με αποτέλεσμα την υποτιμολόγηση της αντασφαλιστικής κάλυψης ή την τεχνητή δημιουργία ικανότητας η οποία δεν θα είχε παρασχεθεί από την ιδιωτική αγορά.

            3.3   Απαγόρευση κρατικών ενισχύσεων για εξαγωγικές πιστώσεις

                  (13)

                  Τα πλεονεκτήματα των κρατικών ασφαλιστικών επιχειρήσεων που απαριθμούνται ανωτέρω στο σημείο 12 όσον αφορά τους εμπορεύσιμους κινδύνους, επηρεάζουν το εμπόριο υπηρεσιών ασφάλισης πιστώσεων εντός του ΕΟΧ. Οδηγούν σε διακυμάνσεις στην ασφαλιστική κάλυψη που είναι διαθέσιμη για εμπορεύσιμους κινδύνους στα διάφορα κράτη του ΕΟΧ. Τούτο νοθεύει τον ανταγωνισμό μεταξύ ασφαλιστών σε διάφορα κράτη μέλη και έχει δευτερεύουσες επιπτώσεις στις εντός του ΕΟΧ συναλλαγές ανεξάρτητα από το εάν επηρεάζονται οι εξαγωγές εντός του ΕΟΧ ή οι εξαγωγές εκτός του ΕΟΧ (5). Είναι απαραίτητο να καθορισθούν οι προϋποθέσεις υπό τις οποίες μπορούν να λειτουργούν κρατικές ασφαλιστικές εταιρείες εάν έχουν τέτοια πλεονεκτήματα σε σύγκριση με ιδιωτικές επιχειρήσεις ασφάλισης πιστώσεων, προκειμένου να διασφαλιστεί ότι δεν επωφελούνται κρατικής ενίσχυσης. Τούτο προϋποθέτει ότι δεν πρέπει να μπορούν να ασφαλίζουν εμπορεύσιμους κινδύνους..

                  (14)

                  Τα πλεονεκτήματα για τις κρατικές ασφαλιστικές επιχειρήσεις ορισμένες φορές μετακυλίονται επίσης σε εξαγωγείς, τουλάχιστον εν μέρει. Τα πλεονεκτήματα του είδους αυτού ενδέχεται να νοθεύουν τον ανταγωνισμό και τις συναλλαγές και να συνιστούν κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ. Ωστόσο, εφόσον πληρούνται οι όροι για την παροχή ασφάλισης εξαγωγικών πιστώσεων για προσωρινά μη εμπορεύσιμους κινδύνους, όπως ορίζεται στο σημείο 4.3 των προκείμενων κατευθυντήριων γραμμών, η Αρχή θα θεωρήσει ότι δεν μετακυλίεται στους εξαγωγείς αθέμιτο πλεονέκτημα.

            4   Όροι ασφάλισης εξαγωγικών πιστώσεων για προσωρινά μη εμπορεύσιμους κινδύνους

      4.1   Γενικές αρχές

                  (15)

                  Όπως προαναφέρθηκε στο σημείο 13, εάν κρατικές ασφαλιστικές επιχειρήσεις έχουν πλεονεκτήματα σε σύγκριση με ιδιωτικές επιχειρήσεις ασφάλισης πιστώσεων, όπως περιγράφεται στο σημείο 12, οι κρατικές αυτές επιχειρήσεις δεν πρέπει να ασφαλίζουν εμπορεύσιμους κινδύνους. Εφόσον κρατικές ασφαλιστικές επιχειρήσεις ή θυγατρικές τους επιθυμούν να ασφαλίσουν εμπορεύσιμους κινδύνους, πρέπει να διασφαλίζεται ότι στην περίπτωση αυτή δεν λαμβάνουν άμεσα ή έμμεσα κρατική ενίσχυση. Για τον σκοπό αυτό, πρέπει κατά πρώτο λόγο να διαθέτουν συγκεκριμένο ποσό ιδίων κεφαλαίων (περιθώριο φερεγγυότητας, συμπεριλαμβανομένου του κεφαλαίου εγγυήσεως) και τεχνικά αποθεματικά (αποθεματικό εξισορρόπησης), και να έχουν λάβει την απαιτούμενη έγκριση σύμφωνα με την οδηγία 73/239/ΕΟΚ. Πρέπει επίσης να τηρούν τουλάχιστον χωριστό λογαριασμό διοίκησης και χωριστούς λογαριασμούς για την ασφάλεια εμπορεύσιμων και μη εμπορεύσιμων κινδύνων για λογαριασμό ή με τη βεβαίωση του κράτους, ώστε να αποδεικνύουν ότι δεν λαμβάνουν κρατική ενίσχυση για την ασφάλιση εμπορεύσιμων κινδύνων. Οι λογαριασμοί για επιχειρηματικές δραστηριότητες που ασφαλίζονται για ίδιο λογαριασμό της ασφαλιστικής εταιρείας, πρέπει να συμμορφώνονται με την οδηγία 91/674/ΕΟΚ (6).

                  (16)

                  Τα κράτη ΕΖΕΣ που παρέχουν αντασφαλιστική κάλυψη σε μία επιχείρηση ασφάλισης εξαγωγικών πιστώσεων με την μορφή συμμετοχής ή της εμπλοκής σε αντασφαλιστικές συμβάσεις του ιδιωτικού τομέα που καλύπτουν τόσο εμπορεύσιμους όσο και μη εμπορεύσιμους κινδύνους, θα πρέπει να αποδείξουν ότι οι ρυθμίσεις δεν συνεπάγονται χορήγηση κρατικής ενίσχυσης που αναφέρονται στο σημείο 12 στοιχείο στ).

                  (17)

                  Κρατικές ασφαλιστικές εταιρείες μπορούν να παρέχουν ασφάλιση εξαγωγικών πιστώσεων για προσωρινά μη εμπορεύσιμους κινδύνους, εφόσον υπόκεινται στους όρους που καθορίζονται στις παρούσες κατευθυντήριες γραμμές.

            4.2   Εξαιρέσεις από τον ορισμό των εμπορεύσιμων κινδύνων: προσωρινά μη εμπορεύσιμοι κίνδυνοι

                  (18)

                  Κατά παρέκκλιση του ορισμού των εμπορεύσιμων κινδύνων, ορισμένοι εμπορικοί και πολιτικοί κίνδυνοι τους οποίους διατρέχουν αγοραστές που είναι εγκατεστημένοι στις χώρες που αναφέρονται στο προσάρτημα θεωρούνται προσωρινά μη εμπορεύσιμοι στις ακόλουθες περιπτώσεις:

                              (α)

                              εάν η Αρχή αποφασίσει να διαγράψει προσωρινά μία ή περισσότερες χώρες από τον κατάλογο χωρών με εμπορεύσιμους κινδύνους που προσδιορίζεται στο προσάρτημα, κάνοντας χρήση του μηχανισμού που περιγράφεται στο μέρος 5.2, εξαιτίας του γεγονότος ότι η ικανότητα της ιδιωτικής αγοράς ασφάλισης σε οιαδήποτε από τις χώρες αυτές δεν επαρκεί για να καλύψει όλους τους οικονομικά δικαιολογημένους κινδύνους στην οικεία χώρα ή χώρες·

                              (β)

                              εάν η Αρχή, αφού λάβει κοινοποίηση από κράτος της ΕΖΕΣ, αποφασίσει ότι οι κίνδυνοι που διατρέχουν οι μικρές και μεσαίες επιχειρήσεις όπως ορίζονται στη σύσταση της Αρχής, της 6ης Μαΐου 2003, σχετικά με τον ορισμό των πολύ μικρών, των μικρών και μεσαίων επιχειρήσεων (7), με συνολικό ετήσιο εξαγωγικό κύκλο εργασιών που δεν υπερβαίνει τα 2 εκατ. ευρώ, είναι προσωρινά μη εμπορεύσιμοι για τους εξαγωγείς από το κοινοποιούν κράτος ΕΖΕΣ

                              (γ)

                              εάν η Αρχή, αφού λάβει κοινοποίηση από ένα κράτος ΕΖΕΣ, αποφασίσει ότι η κάλυψη ενός μόνο κινδύνου με περίοδο κινδύνου τουλάχιστον επί 181 ημέρες και λιγότερο από δύο έτη είναι προσωρινά μη εμπορεύσιμοι για τους εξαγωγείς από το κοινοποιούν κράτος ΕΖΕΣ·

                              (δ)

                              εάν η Αρχή, αφού λάβει κοινοποίηση από κράτος της ΕΖΕΣ, αποφασίσει ότι, λόγω έλλειψης ασφάλισης εξαγωγικών πιστώσεων, ορισμένοι κίνδυνοι είναι προσωρινά μη εμπορεύσιμοι για τους εξαγωγείς της χώρας της ΕΖΕΣ που υποβάλλει την κοινοποίηση.

                  (19)

                  Για να ελαχιστοποιηθούν οι στρεβλώσεις του ανταγωνισμού στην αγορά του ΕΟΧ, κίνδυνοι που θεωρούνται προσωρινά ως μη εμπορεύσιμοι σύμφωνα με το σημείο 18, μπορούν να καλυφθούν από κρατικές ασφαλιστικές επιχειρήσεις, υπό την προϋπόθεση ότι πληρούν τους όρους που αναφέρονται στο σημείο 4.3.

            4.3   Προϋποθέσεις παροχής κάλυψης για προσωρινά μη εμπορεύσιμους κινδύνους

      4.3.1   Ποιότητα κάλυψης

                  (20)

                  Η ποιότητα κάλυψης που προσφέρει κρατική ασφαλιστική επιχείρηση πρέπει να είναι συνεπής με τα πρότυπα της αγοράς. Ειδικότερα, μόνον οι οικονομικά αιτιολογημένοι κίνδυνοι, δηλαδή κίνδυνοι αποδεκτοί βάσει χρηστών αρχών ασφάλισης, μπορούν να καλυφθούν. Το μέγιστο ποσοστό κάλυψης πρέπει να ανέρχεται σε 95 % για τους εμπορικούς και τους πολιτικούς κινδύνους, ενώ η περίοδος αναμονής των αξιώσεων πρέπει να διαρκεί τουλάχιστον 90 ημέρες.

            4.3.2   Αρχές ασφάλισης

                  (21)

                  Στην αξιολόγηση των κινδύνων πρέπει πάντα να εφαρμόζονται χρηστές αρχές ασφάλισης. Στο πλαίσιο αυτό, ο κίνδυνος μη χρηστών οικονομικά πράξεων δεν θα πρέπει να είναι επιλέξιμος για κάλυψη στο πλαίσιο καθεστώτων που τυγχάνουν κρατικής χρηματοδότησης. Όσον αφορά αυτές τις αρχές, τα κριτήρια αποδοχής κινδύνων πρέπει να είναι σαφή. Εάν υφίσταται ήδη επιχειρηματική σχέση, οι εξαγωγείς πρέπει να έχουν μια θετική εμπορική εμπειρία ή/και εμπειρία πληρωμών. Οι αγοραστές πρέπει να διαθέτουν καθαρό ιστορικό απαιτήσεων, να είναι αποδεκτό το ενδεχόμενο μη πληρωμής από τον αγοραστή και οι εσωτερικές ή/και εξωτερικές βαθμολογικές κατατάξεις τους να είναι επίσης αποδεκτές.

            4.3.3   Κατάλληλη τιμολόγηση

                  (22)

                  Η ανάληψη του κινδύνου στην σύμβαση ασφάλισης εξαγωγικών πιστώσεων πρέπει να καλύπτεται με κατάλληλο ασφάλιστρο. Για να ελαχιστοποιείται ο παραγκωνισμός των ιδιωτικών επιχειρήσεων ασφάλισης πιστώσεων, τα μέσα ασφάλιστρα στο πλαίσιο μέτρων που τυγχάνουν κρατικής χρηματοδότησης πρέπει να είναι υψηλότερα από τον μέσο όρο ασφαλίστρων που χρεώνονται από ιδιωτικές επιχειρήσεις ασφάλισης πιστώσεων για παρόμοιους κινδύνους. Η απαίτηση αυτή διασφαλίζει τη σταδιακή μείωση της κρατικής παρέμβασης, δεδομένου ότι με τη χρέωση υψηλότερου ασφαλίστρου διασφαλίζεται ότι οι εξαγωγείς στρέφονται σε ιδιωτικές επιχειρήσεις ασφάλισης πιστώσεων μόλις τους το επιτρέψουν οι συνθήκες της αγοράς και ο κίνδυνος καταστεί εκ νέου εμπορεύσιμος.

                  (23)

                  Η τιμολόγηση θεωρείται κατάλληλη εφόσον χρεώνεται το ελάχιστο ασφάλιστρο (8) («προμήθεια ασφάλειας-safe-harbour») για την αντίστοιχη κατηγορία κινδύνου (9) όπως ορίζεται στον κατωτέρω πίνακα. Η προμήθεια ασφάλειας (safe-harbour) εφαρμόζεται, εκτός εάν προσκομιστούν από τα κράτη μέλη στοιχεία που αποδεικνύουν ότι τα εν λόγω ποσοστά δεν είναι κατάλληλα για τον εξεταζόμενο κίνδυνο. Για ασφαλιστήριο που συνδέεται με το συνολικό όγκο του κύκλου εργασιών, η κατηγορία κινδύνου πρέπει να αντιστοιχεί στον μέσο κίνδυνο των αγοραστών που καλύπτεται από το ασφαλιστήριο.

                              Κατηγορία κινδύνου

                              Ετήσια ασφάλιστρα (10)

                              (% του ασφαλισμένου όγκου)

                              Εξαιρετική (11)

                              0,2 – 0,4

                              Καλή (12)

                              0,41 – 0,9

                              Ικανοποιητική (13)

                              0,91 – 2,3

                              Ασθενής (14)

                              2,31 – 4,5

                  (24)

                  Για συνασφάλιση, ποσοστιαία εκχώρηση και συμπληρωματική ασφάλιση, η τιμολόγηση θεωρείται κατάλληλη εφόσον το ασφάλιστρο που χρεώνεται είναι τουλάχιστον 30 % υψηλότερο από το ασφάλιστρο για την (αρχική) κάλυψη που παρέχεται από έναν ιδιώτη ασφαλιστή πιστώσεων.

                  (25)

                  Στο ασφάλιστρο κινδύνου πρέπει να προστεθεί διοικητικό τέλος ανεξάρτητα από τη διάρκεια της σύμβασης προκειμένου η τιμολόγηση να θεωρείται κατάλληλη.

            4.3.4.   Διαφάνεια και υποβολή εκθέσεων

                  (26)

                  Τα κράτη της ΕΖΕΣ πρέπει να δημοσιεύουν τα καθεστώτα που θέτουν σε εφαρμογή για τους κινδύνους που θεωρούνται προσωρινά ως μη εμπορεύσιμοι σύμφωνα με το σημείο 18 στους δικτυακούς τόπους των κρατικών ασφαλιστικών εταιρειών, διευκρινίζοντας όλους τους ισχύοντες όρους.

                  (27)

                  Πρέπει να υποβάλλουν στην Αρχή ετήσιες εκθέσεις σχετικά με τους κινδύνους που θεωρούνται προσωρινά μη εμπορεύσιμοι σύμφωνα με το σημείο 18 και καλύπτονται από κρατικές ασφαλιστικές εταιρείες. Τούτο οφείλουν να το πράττουν το αργότερο μέχρι τις 31 Ιουλίου του έτους που ακολουθεί την παρέμβαση.

                  (28)

                  Η έκθεση πρέπει να περιέχει πληροφορίες για τη χρήση του κάθε καθεστώτος, στις οποίες να συμπεριλαμβάνονται ο συνολικός όγκος των καθορισθέντων πιστωτικών ορίων, ο κύκλος εργασιών που ασφαλίστηκε, τα ασφάλιστρα που χρεώθηκαν, οι αιτήσεις που υποβλήθηκαν και πληρώθηκαν, τα ποσά που ανακτήθηκαν και οι διοικητικές δαπάνες του καθεστώτος. Η Αρχή θα δημοσιεύει τις εκθέσεις στον δικτυακό της τόπο.

            5   Διαδικαστικά θέματα

      5.1   Γενικές αρχές

                  (29)

                  Οι κίνδυνοι που προσδιορίζονται στο σημείο 18 στοιχείο α) μπορούν να καλυφθούν από κρατικές ασφαλιστικές εταιρείες, υπό τους όρους που ορίζονται στο σημείο 4.3. Σε τέτοιες περιπτώσεις, δεν απαιτείται κοινοποίηση στην Αρχή.

                  (30)

                  Οι κίνδυνοι που προσδιορίζονται στο σημείο 18 στοιχεία β), γ) και δ) μπορούν να καλυφθούν από κρατικές ασφαλιστικές εταιρείες, με την επιφύλαξη των όρων του σημείου 4.3, και αφού κοινοποιηθούν στην Αρχή και εγκριθούν από αυτήν.

                  (31)

                  Η μη εκπλήρωση οιουδήποτε εκ των όρων που προβλέπονται στο τμήμα 4.3, δεν σημαίνει ότι η επιχείρηση ασφάλισης εξαγωγικών πιστώσεων ή το καθεστώς ασφάλισης απαγορεύονται αυτομάτως. Εάν ένα κράτος της ΕΖΕΣ επιθυμεί να παρεκκλίνει από κάποιον από τους όρους ή εφόσον υπάρχει αμφιβολία σχετικά με το εάν σχεδιασθέν καθεστώς ασφάλισης εξαγωγικών πιστώσεων πληροί τους όρους που θεσπίζονται στις εν λόγω κατευθυντήριες γραμμές, το κράτος ΕΖΕΣ πρέπει να κοινοποιεί το καθεστώς στην Αρχή.

                  (32)

                  Η ανάλυση δυνάμει των κανόνων περί κρατικών ενισχύσεων δεν προδικάζει ότι ένα συγκεκριμένο μέτρο είναι συμβατό με άλλες διατάξεις της συμφωνίας ΕΟΧ.

            5.2   Τροποποίηση του καταλόγου χωρών με εμπορεύσιμους κινδύνους

                  (33)

                  Η Αρχή, για να προσδιορίσει εάν η έλλειψη επαρκούς ικανότητας στον ιδιωτικό τομέα αιτιολογεί την προσωρινή αφαίρεση χώρας από τον κατάλογο χωρών με εμπορεύσιμους κινδύνους, όπως ορίζεται στο σημείο 18 στοιχείο α), θα λαμβάνει υπόψη τους ακόλουθους παράγοντες κατά σειρά προτεραιότητας:

                              (α)

                              συρρίκνωση της ιδιωτικής ικανότητας ασφάλισης πιστώσεων: συγκεκριμένα, η απόφαση ενός μεγάλου ιδιώτη ασφαλιστή να μην καλύψει κινδύνους για αγοραστές στην οικεία χώρα, σημαντική μείωση στο σύνολο των ασφαλισμένων ποσών ή σημαντική μείωση όσον αφορά τα ποσοστά αποδοχής για την οικεία χώρα εντός περιόδου έξι μηνών·

                              (β)

                              επιδείνωση των αξιολογήσεων δημοσίου χρέους: ειδικότερα, αιφνίδιες αλλαγές της πιστοληπτικής ικανότητας εντός εξάμηνης περιόδου, π.χ. πολλαπλές υποβαθμίσεις από ανεξάρτητους οργανισμούς αξιολόγησης της πιστοληπτικής ικανότητας, ή σαφής αύξηση των περιθωρίων της συμφωνίας ανταλλαγής κινδύνου αθέτησης ·

                              (γ)

                              επιδείνωση των επιδόσεων του τομέα των επιχειρήσεων: ιδίως, απότομη αύξηση των χρεοκοπιών στην οικεία χώρα εντός εξάμηνης περιόδου.

                  (34)

                  Όταν η ικανότητα της αγοράς καθίσταται ανεπαρκής για να καλύψει όλους τους δικαιολογημένους οικονομικά κινδύνους, η Αρχή μπορεί να αναθεωρήσει τον κατάλογο των χωρών με εμπορεύσιμους κινδύνους μετά από γραπτή αίτηση κράτους ΕΖΕΣ ή με δική της πρωτοβουλία.

                  (35)

                  Εάν η Αρχή σκοπεύει να τροποποιήσει τον κατάλογο των χωρών με εμπορεύσιμους κινδύνους του προσαρτήματος, θα διαβουλεύεται και θα ζητά πληροφορίες από κράτη της ΕΖΕΣ, ιδιωτικές εταιρείες ασφάλισης πιστώσεων και ενδιαφερόμενα μέρη. Η διαβούλευση και ο τύπος των ζητουμένων πληροφοριών θα ανακοινώνεται στο δικτυακό τόπο της Αρχής. Η περίοδος διαβούλευσης δεν θα υπερβαίνει συνήθως τις 20 εργάσιμες ημέρες. Στην περίπτωση που, βάσει των πληροφοριών που συγκεντρώθηκαν, η Αρχή αποφασίζει να τροποποιήσει τον κατάλογο των χωρών με εμπορεύσιμους κινδύνους, θα ενημερώνει τα κράτη ΕΖΕΣ γραπτώς και θα ανακοινώνει την απόφασή της στον δικτυακό της τόπο.

                  (36)

                  Η προσωρινή αφαίρεση μιας χώρας από τον κατάλογο χωρών με εμπορεύσιμους κινδύνους θα ισχύει για τουλάχιστον 12 μήνες. Τα ασφαλιστήρια συμβόλαια που αφορούν την προσωρινά αφαιρεθείσα από τον κατάλογο χώρα και τα οποία υπογράφονται κατά τη διάρκεια της περιόδου αυτής μπορούν να είναι έγκυρα για μέγιστη περίοδο 180 ημερών μετά την ημερομηνία λήξης της προσωρινής αφαίρεσης. Μετά την εν λόγω ημερομηνία δεν μπορούν να υπογραφούν νέα ασφαλιστήρια συμβόλαια. Τρεις μήνες πριν από τη λήξη της προσωρινής αφαίρεσης, η Αρχή θα εξετάσει εάν πρέπει να παρατείνει την προσωρινή αφαίρεση της οικείας χώρας από τον κατάλογο. Εάν η Αρχή θεωρήσει ότι η ικανότητα της αγοράς εξακολουθεί να είναι ανεπαρκής για την κάλυψη όλων των οικονομικά δικαιολογημένων κινδύνων, λαμβάνοντας υπόψη τους παράγοντες που ορίζονται στο σημείο 33, δύναται να παρατείνει την προσωρινή αφαίρεση της οικείας χώρας από τον κατάλογο, σύμφωνα με το σημείο 35.

            5.3   Υποχρέωση κοινοποίησης για εξαιρέσεις στο σημείο 18 στοιχεία β) και γ)

                  (37)

                  Από τα διαθέσιμα επί του παρόντος στοιχεία της Αρχής προκύπτει η ύπαρξη κενού της αγοράς όσον αφορά τους κινδύνους που προσδιορίζονται στο σημείο 18 στοιχεία β) και γ) και ότι οι εν λόγω κίνδυνοι είναι συνεπώς μη εμπορεύσιμοι (15). Πρέπει ωστόσο να ληφθεί υπόψη ότι η έλλειψη κάλυψης δεν παρουσιάζεται σε κάθε κράτος μέλος και ότι η κατάσταση θα μπορούσε να μεταβληθεί με την πάροδο του χρόνου, καθώς ο ιδιωτικός τομέας ενδέχεται να εκδηλώσει ενδιαφέρον για το κομμάτι αυτό της αγοράς. Η κρατική παρέμβαση θα πρέπει να επιτρέπεται μόνο για κινδύνους που διαφορετικά δεν θα καλύπτονταν από την αγορά.

                  (38)

                  Για τους λόγους αυτούς, σε περίπτωση που ένα κράτος της ΕΖΕΣ επιθυμεί να καλύψει τους κινδύνους που προσδιορίζονται στο σημείο 18, στοιχεία (β) ή (γ), πρέπει να προβαίνει σε κοινοποίηση στην Αρχή σύμφωνα με το πρωτόκολλο 3 της συμφωνίας περί Εποπτείας και Δικαστηρίου και να αποδεικνύει στην κοινοποίησή του ότι έχει έρθει σε επαφή με τους κύριους ασφαλιστές πιστώσεων και μεσίτες στο οικείο κράτος ΕΖΕΣ και τους έχει παράσχει τη δυνατότητα να προσκομίσουν αποδεικτικά στοιχεία ότι στο κράτος αυτό είναι διαθέσιμη η κάλυψη των εν λόγω κινδύνων (16). Εάν οι εν λόγω ασφαλιστές πιστώσεων δεν παράσχουν στο κράτος ΕΖΕΣ ή στην Αρχή πληροφορίες σχετικά με τους όρους κάλυψης και τους ασφαλιζόμενους όγκους για το είδος κινδύνων που το κράτος ΕΖΕΣ επιθυμεί να καλύψει εντός 30 ημερών από την παραλαβή της σχετικής αίτησης από το κράτος ΕΖΕΣ, ή εάν οι παρασχεθείσες πληροφορίες δεν αποδεικνύουν ότι είναι διαθέσιμη σ’ αυτό το κράτος ΕΖΕΣ η κάλυψη των εν λόγω κινδύνων, η Αρχή θα θεωρήσει τους κινδύνους προσωρινά μη εμπορεύσιμους.

            5.4   Υποχρέωση κοινοποίησης σε άλλες περιπτώσεις

                  (39)

                  Όσον αφορά τους κινδύνους που προσδιορίζονται στο σημείο 18 στοιχείο δ), το οικείο κράτος ΕΖΕΣ οφείλει, στην κοινοποίησή του προς την Αρχή σύμφωνα με το πρωτόκολλο 3 της συμφωνίας περί Εποπτείας και Δικαστηρίου, να αποδείξει ότι δεν υπάρχει διαθέσιμη κάλυψη για εξαγωγείς στο συγκεκριμένο κράτος ΕΖΕΣ λόγω διαταραχής της προσφοράς στην ιδιωτική αγορά ασφαλίσεων, ιδίως λόγω απόσυρσης μεγάλης ασφαλιστικής επιχείρησης από εν λόγω κράτος ΕΖΕΣ, μειωμένης ικανότητας ή περιορισμένου φάσματος προϊόντων σε σύγκριση με άλλα κράτη ΕΖΕΣ.

            6   Έναρξη ισχύος και διάρκεια

                  (40)

                  Η Αρχή θα εφαρμόσει τις αρχές που περιλαμβάνονται στις παρούσες κατευθυντήριες γραμμές από την ημερομηνία της έκδοσής τους έως τις 31 Δεκεμβρίου 2018.

         (1)  Αυτές οι κατευθυντήριες γραμμές αντιστοιχούν στην ανακοίνωση της Ευρωπαϊκής Επιτροπής προς τα κράτη μέλη σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στην βραχυπρόθεσμη ασφάλιση εξαγωγικών πιστώσεων, 6.12.2012 (ΕΕ C 392 της 19.12.2012, σ. 1).

         (2)  ΕΕ L 120 της 23.4.1998, σ. 27 και Συμπλήρωμα ΕΟΧ αριθ. 16 της 23.4.1998, σ. 1.

         (3)  ΕΕ L 30 της 31.1.2002, σ. 52 και Συμπλήρωμα ΕΟΧ αριθ. 7, 31.1.2002, σ. 1.

         (4)  ΕΕ L 228 της 16.8.1973, σ. 3, πρβλ. σημείο 2 του παραρτήματος IX της συμφωνίας ΕΟΧ.

         (5)  Στην απόφασή του στην υπόθεση C-142/87 Βασίλειο του Βελγίου κατά Επιτροπής των Ευρωπαϊκών Κοινοτήτων το Δικαστήριο απεφάνθη ότι όχι μόνο οι ενισχύσεις για εξαγωγές εντός Κοινότητας, αλλά και οι ενισχύσεις για εξαγωγές εκτός Κοινότητας ενδέχεται να επηρεάσουν τον ανταγωνισμό και τις συναλλαγές εντός Κοινότητας.

         (6)  Οδηγία 91/674/ΕΟΚ του Συμβουλίου της 19ης Δεκεμβρίου 1991 για τους ετήσιους και τους ενοποιημένους λογαριασμούς των ασφαλιστικών επιχειρήσεων όπως πρoσαρμόστηκε για τoυς σκoπoύς της συμφωvίας ΕΟΧ με την απόφαση αριθ. 7/94 της Μεικτής Επιτροπής του ΕΟΧ (ΕΕ L 160 της 28.6.1994 και Συμπλήρωμα ΕΟΧ αριθ. 17, 28.6.1994).

         (7)  ΕΕ L 124 της 20.5.2003, σ. 36.

         (8)  Για κάθε σχετική κατηγορία κινδύνου, το φάσμα ασφαλίστρων κινδύνου safe-harbour προσδιορίστηκε με βάση τις αποκλίσεις των συμβάσεων αντιστάθμισης πιστωτικού κινδύνου (CDS) ενός έτους, λαμβανομένης ως βάση σύνθετης βαθμολόγησης που περιλαμβάνει και τους τρεις μεγαλύτερους οργανισμούς αξιολόγησης της πιστοληπτικής ικανότητας (Standard & Poor, Moody's και Fitch) κατά τα τελευταία πέντε έτη (2007-2011), υπό την προϋπόθεση ότι ο μέσος όρος των ποσοστών ανάκτησης για βραχυπρόθεσμη ασφάλιση εξαγωγικών πιστώσεων είναι 40 %. Στη συνέχεια τα φάσματα προσδιορίστηκαν σε συνεχή βάση για να ανταποκρίνονται καλύτερα στο γεγονός ότι τα ασφάλιστρα κινδύνου δεν παραμένουν σταθερά με την πάροδο του χρόνου.

         (9)  Οι κατηγορίες κινδύνου των αγοραστών βασίζονται στις διαβαθμίσεις της πιστοληπτικής ικανότητας. Οι διαβαθμίσεις δεν απαιτείται να προέρχονται από ειδικούς οργανισμούς πιστοληπτικής διαβάθμισης. Είναι επίσης αποδεκτά τα εθνικά συστήματα διαβάθμισης ή τα συστήματα διαβάθμισης που χρησιμοποιούνται από τράπεζες. Για τις επιχειρήσεις που δεν διαθέτουν δημόσια διαβάθμιση, θα μπορούσε να εφαρμοστεί διαβάθμιση βασιζόμενη σε επαληθεύσιμες πληροφορίες.

         (10)  Μπορεί να εξασφαλιστεί προμήθεια ασφαλείας (Safe harbour) για ασφαλιστική σύμβαση 30 ημερών διαιρώντας το ετήσιο ασφάλιστρο κινδύνου δια 12.

         (11)  Η κατηγορία εξαιρετικού κινδύνου περιλαμβάνει κινδύνους που ισοδυναμούν με διαβάθμιση πιστοληπτικής ικανότητας AAA, AA+, AA, AA–, A+, A, A– από την Standard & Poor’s.

         (12)  Η κατηγορία καλού κινδύνου περιλαμβάνει κινδύνους που ισοδυναμούν με διαβάθμιση πιστοληπτικής ικανότητας BBB+, BBB ή BBB– από την Standard & Poor’s.

         (13)  Η κατηγορία ικανοποιητικού κινδύνου περιλαμβάνει κινδύνους που ισοδυναμούν με διαβάθμιση πιστοληπτικής ικανότητας BB+, BB ή BB– από την Standard & Poor’s.

         (14)  Η κατηγορία ασθενούς κινδύνου περιλαμβάνει κινδύνους που ισοδυναμούν με διαβάθμιση πιστοληπτικής ικανότητας B+, B ή B– από την Standard & Poor’s.

         (15)  Βλ. την ανακοίνωση της Ευρωπαϊκής Επιτροπής προς τα κράτη μέλη της ΕΕ για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στην βραχυπρόθεσμη ασφάλιση εξαγωγικών πιστώσεων, που 6.12.2012 (ΕΕ C 392, 19.12.2012, σ. 1) σκέψη 37.

         (16)  Οι ασφαλιστές πιστώσεων και οι μεσίτες με τους οποίους πραγματοποιήθηκε η επαφή θα πρέπει να είναι αντιπροσωπευτικοί όσον αφορά τα προσφερόμενα προϊόντα (π.χ. ειδικευμένοι πάροχοι ασφάλισης έναντι ενός μόνο κινδύνου) και το μέγεθος της αγοράς που καλύπτουν (π.χ. να αντιπροσωπεύουν από κοινού ένα ελάχιστο μερίδιο 50 % της αγοράς).

         Προσάρτημα

            Κατάλογος χωρών με εμπορεύσιμους κινδύνους

                     Όλα τα κράτη μέλη της ΕΕ και τα κράτη ΕΟΧ ΕΖΕΣ

                     Αυστραλία

                     Καναδάς

                     Ιαπωνία

                     Νέα Ζηλανδία

                     Ελβετία

                     Ηνωμένες Πολιτείες της Αμερικής


title: Απόφαση της Εποπτεύουσας Αρχής της ΕΖΕΣ αριθ. 441/12/COL, της 29ης Νοεμβρίου 2012 , για τον διορισμό νέων Συμβούλων Ακροάσεων σε ορισμένες διαδικασίες ανταγωνισμού

text:
               11.7.2013

               EL

               Επίσημη Εφημερίδα της Ευρωπαϊκής Ένωσης

               L 190/92

      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 441/12/COL
   της 29ης Νοεμβρίου 2012
   για τον διορισμό νέων Συμβούλων Ακροάσεων σε ορισμένες διαδικασίες ανταγωνισμού
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   ΕΧΟΝΤΑΣ ΥΠΟΨΗ τον εσωτερικό κανονισμό της Εποπτεύουσας Αρχής της ΕΖΕΣ και ιδίως το άρθρο 15,
   ΕΧΟΝΤΑΣ ΥΠΟΨΗ την απόφαση αριθ. 442/12/COL της Εποπτεύουσας Αρχής της ΕΖΕΣ, της 29ης Νοεμβρίου 2012, σχετικά με τα καθήκοντα και την εντολή των Συμβούλων Ακροάσεων σε ορισμένες διαδικασίες ανταγωνισμού, και ιδίως το άρθρο 2,
   Εκτιμώντας τα ακόλουθα:
   Για να εξασφαλιστεί ότι οι διαδικασίες ανταγωνισμού διεξάγονται αποτελεσματικά και ότι διασφαλίζεται το δικαίωμα ακρόασης των μερών σε τέτοιες διαδικασίες, ορίζονται ένας ή περισσότεροι Σύμβουλοι Ακροάσεων.
   Το μέλος της Αρχής με ειδικές αρμοδιότητες σε θέματα ανταγωνισμού μπορεί να αποφασίζει ότι ο υπάλληλος της Αρχής θα εξακολουθήσει να ασκεί τα καθήκοντά του ως Σύμβουλος Ακροάσεων στην υπόθεση μετά τη λύση της σύμβασης εργασίας του στην Αρχή.
   Όταν ο Σύμβουλος Ακροάσεων αδυνατεί να ασκήσει τα καθήκοντά του, αυτά αναλαμβάνονται από άλλο Σύμβουλο Ακροάσεων. Εάν κανένας Σύμβουλος Ακροάσεων δεν μπορεί να ασκήσει καθήκοντα, το αρμόδιο μέλος του Σώματος ορίζει άλλο αρμόδιο υπάλληλο της Αρχής, ο οποίος δεν εμπλέκεται στην εξεταζόμενη υπόθεση, προκειμένου να ασκήσει τα καθήκοντα του Συμβούλου Ακροάσεων,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορισμός Συμβούλων Ακροάσεων
   1.   Η κα Clémence Perrin και η κα Auður Steinarsdóttir, νομικοί, διορίζονται Σύμβουλοι Ακροάσεων για διαδικασίες ανταγωνισμού.
   2.   Εάν κανένας Σύμβουλος Ακροάσεων δεν μπορεί να ασκήσει καθήκοντα, το αρμόδιο μέλος του Σώματος για θέματα ανταγωνισμού ορίζει άλλο αρμόδιο υπάλληλο της Εποπτεύουσας Αρχής της ΕΖΕΣ, ο οποίος δεν εμπλέκεται στην εξεταζόμενη υπόθεση, προκειμένου να ασκήσει τα καθήκοντα του Συμβούλου Ακροάσεων.
   Άρθρο 2
   Κατάργηση προηγούμενων αποφάσεων
   Η απόφαση αριθ. 554/08/COL και η απόφαση αριθ. 7/10/COL της Εποπτεύουσας Αρχής της ΕΖΕΣ καταργούνται και οι υπηρεσίες των προηγούμενων Συμβούλων Ακροάσεων περατώνονται.
   Άρθρο 3
   Ενημέρωση
   Τα κράτη της ΕΖΕΣ και η Ευρωπαϊκή Επιτροπή ενημερώνονται με αντίγραφο της απόφασης.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 29 Νοεμβρίου 2012.

            Για την Εποπτεύουσα Αρχή της ΕΖΕΣ

         Oda Helen SLETNES

            Πρόεδρος

         Sverrir Haukur GUNNLAUGSSON

            Μέλος του Σώματος


Avis juridique important

|

31988D0662

88/662/ΕΟΚ: Απόφαση του Συμβουλίου της 21ης Δεκεμβρίου 1988 σχετικά με την προσωρινή εφαρμογή της διεθνούς συμφωνίας του 1987 για το καουτσούκ

Επίσημη Εφημερίδα αριθ. L 382 της 31/12/1988 σ. 0039 - 0039 Φινλανδική ειδική έκδοση: Κεφάλαιο 11 τόμος 14 σ. 0209  Σουηδική ειδική έκδοση: Κεφάλαιο 11 τόμος 14 σ. 0209

ΑΠΦΑΣΗ ΤΟΥ ΣΥΜΒΟΥΛΙΟΥ  της 21ης Δεκεμβρίου 1988  σχετικά με την προσωρινή εφαρμογή της διεθνούς συμφωνίας του 1987 για το καουτσούκ  ( 88/662/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,     ιΕχοντας υπόψη :     τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 116,     την πρόταση της επιτροπής,     Εκτιμώντας :     ότι η διεθνής συμφωνία του 1979, για το φυσικό καουτσούκ έχει λήξει     ότι, κατ' εφαρμογή της απόφασης 88/107/ΕΟΚ^(1 ), η διεθνής συμφωνία του 1987 για το φυσικό καουτσούκ ονομαζόμενη κατωτέρω "συμφωνία του 1987" υπογράφηκε από την Κοινότητα και τα κράτη μέλη της στις 18 Δεκεμβρίου 1987^(2 )     ότι πρέπει να εξασφαλιστεί η έναρξη της προσωρινής εφαρμογής της συμφωνίας του 1987, το αργότερο μέχρι την 1η Ιανουαρίου 1989  ότι, για το σκοπό αυτό, η Κοινότητα και τα κράτη μέλη της πρέπει να γνωστοποιήσουν, μόλις ολοκληρωθούν οι απαιτούμενες  εσωτερικές τους διαδιασίες σχετικά με το θέμα αυτό, στο Γενικό Γραμματέα του Οργανισμού των Ηνωμένων Εθνών την πρόθεσή τους να εφαρμόσουν προσωρινά τη συμφωνία του 1987,           ΑΠΟΦΑΣΙΖΕΙ :        Άρθρο 1    Η Κοινότητα και τα κράτη μέλη της, μόλις ολοκληρωθούν οι εσωτερικές διαδικασίες που απαιτούνται για το σκοπό αυτό, γνωστοποιούν στο Γενικό Γραμματέα του Οργανισμού των Ηνωμένων Εθνών την πρόθεσή τους να εφαρμόσουν προσωρινά τη διεθνή συμφωνία του 1987  για το φυσικό καουτσούκ, σύμφωνα με το άρθρο 59 παράγραφος 1 και το άρθρο 60 παράγραφος 2 της συμφωνίας αυτής .       Άρθρο 2    Ο Πρόεδρος του Συμβουλίου εξουσιοδοτείται να ορίσει το Πρόσωπο που εντέλλεται να καταθέσει τη γνωστοποίηση προσωρινής εφαρμογής της συμφωνίας του 1987 εκ μέρους της Κοινότητας .      Βρυξέλλες, 21 Δεκεμβρίου 1988 .     Για το Συμβούλιο    Η Πρόεδρος    Β . ΠΑΠΑΝΔΡΕΟΥ     ( 1 ) ΕΕ αριθ . L 58 της 3.^3.^1988, σ . 18 .


title: 2007/409/ΕΚ: Απόφαση του Συμβουλίου, της 11ης Ιουνίου 2007 , για την τροποποίηση της απόφασης 2004/585/ΕΚ περί της ίδρυσης περιφερειακών γνωμοδοτικών συμβουλίων δυνάμει της κοινής αλιευτικής πολιτικής

text:
               15.6.2007

               EL

               Επίσημη Εφημερίδα της Ευρωπαϊκής Ένωσης

               L 155/68

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 11ης Ιουνίου 2007
   για την τροποποίηση της απόφασης 2004/585/ΕΚ περί της ίδρυσης περιφερειακών γνωμοδοτικών συμβουλίων δυνάμει της κοινής αλιευτικής πολιτικής
   (2007/409/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως τα άρθρα 31 και 32, προβλέπει νέες μορφές συμμετοχής των φορέων συμφερόντων στην κοινή αλιευτική πολιτική, με την ίδρυση περιφερειακών γνωμοδοτικών συμβουλίων.

               (2)

               Η απόφαση 2004/585/ΕΚ (2) ορίζει το κοινό πλαίσιο με το οποίο πρέπει να συμμορφώνεται κάθε περιφερειακό γνωμοδοτικό συμβούλιο.

               (3)

               Το άρθρο 9 της απόφασης 2004/585/ΕΚ προβλέπει τη χορήγηση κοινοτικής χρηματοδοτικής ενίσχυσης στα περιφερειακά γνωμοδοτικά συμβούλια προκειμένου να διασφαλιστεί η αποτελεσματική λειτουργία τους, καθώς και για την κάλυψη των δαπανών διερμηνείας και μετάφρασης.

               (4)

               Τα περιφερειακά γνωμοδοτικά συμβούλια παρέχουν συμβουλές σε θέματα κοινής αλιευτικής πολιτικής στην Επιτροπή και στα κράτη μέλη, και διασφαλίζουν την αποτελεσματική συμμετοχή των φορέων συμφερόντων η οποία αποτελεί έναν από τους βασικούς πυλώνες της μεταρρύθμισης της κοινής αλιευτικής πολιτικής και προαπαιτούμενο χρηστής διακυβέρνησης.

               (5)

               Τα περιφερειακά γνωμοδοτικά συμβούλια θα πρέπει, συνεπώς, να θεωρούνται ως οργανισμοί που επιδιώκουν σκοπούς γενικού ευρωπαϊκού ενδιαφέροντος κατά την έννοια του άρθρου 162 στοιχείο β) του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των λεπτομερών κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3).

               (6)

               Τα περιφερειακά γνωμοδοτικά συμβούλια χρειάζεται να απολαύουν χρηματοδοτικής σταθερότητας, μέσω επαρκούς και μόνιμης χρηματοδότησης, προκειμένου να εξακολουθήσουν να ασκούν αποτελεσματικά τον συμβουλευτικό τους ρόλο στο πλαίσιο της κοινής αλιευτικής πολιτικής.

               (7)

               Για να απλοποιηθεί η διαχείριση της κοινοτικής χρηματοδότησης που λαμβάνουν τα περιφερειακά γνωμοδοτικά συμβούλια, είναι αναγκαίο ένα ενιαίο χρηματοδοτικό μέσο για την κάλυψη του συνόλου των δαπανών.

               (8)

               Λαμβανομένης υπόψη της κοινοτικής χρηματοδοτικής ενίσχυσης που χορηγείται στα περιφερειακά γνωμοδοτικά συμβούλια, η Επιτροπή θα πρέπει να είναι σε θέση, όχι μόνο να διενεργεί τους λογιστικούς ελέγχους, αλλά και να ελέγχει ανά πάσα στιγμή εάν τα περιφερειακά γνωμοδοτικά συμβούλια λειτουργούν σύμφωνα με τα καθήκοντα που τους έχουν ανατεθεί.

               (9)

               Η απόφαση 2004/585/ΕΚ θα πρέπει, ως εκ τούτου, να τροποποιηθεί αναλόγως,

         ΑΠΟΦΑΣΙΖΕΙ:
   Άρθρο 1
   Η απόφαση 2004/585/ΕΚ τροποποιείται ως εξής:

               1)

               Το άρθρο 9 αντικαθίσταται από το ακόλουθο κείμενο:
               «Άρθρο 9
               Χρηματοδότηση
               1.   Κάθε περιφερειακό γνωμοδοτικό συμβούλιο που έχει αποκτήσει νομική προσωπικότητα δύναται να ζητήσει κοινοτική χρηματοδοτική ενίσχυση ως οργανισμός που επιδιώκει σκοπούς γενικού ευρωπαϊκού ενδιαφέροντος κατά την έννοια του άρθρου 162 στοιχείο β) του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4).
               2.   Η Επιτροπή υπογράφει συμφωνία επιδότησης με κάθε περιφερειακό γνωμοδοτικό συμβούλιο για την κάλυψη των λειτουργικών του δαπανών, στις οποίες περιλαμβάνονται οι δαπάνες μετάφρασης και διερμηνείας, σύμφωνα με το παράρτημα II.

               2)

               Παρεμβάλλεται το ακόλουθο άρθρο 9α:
               «Άρθρο 9α
               Έλεγχοι εκ μέρους της Επιτροπής
               Η Επιτροπή δύναται να διεξάγει όλους τους ελέγχους που θεωρεί αναγκαίους για τη διασφάλιση της συμμόρφωσης προς τα καθήκοντα που έχουν ανατεθεί στα περιφερειακά γνωμοδοτικά συμβούλια δυνάμει του κανονισμού (ΕΚ) αριθ. 2371/2002 και της παρούσας απόφασης.».

               3)

               Το παράρτημα ΙΙ αντικαθίσταται με αυτό του παραρτήματος.

         Άρθρο 2
   Η παρούσα απόφαση αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 11 Ιουνίου 2007.

            Για το Συμβούλιο

            Ο Πρόεδρος

         H. SEEHOFER

      (1)  ΕΕ L 358 της 31.12.2002, σ. 59.

      (2)  ΕΕ L 256 της 3.8.2004, σ. 17.

      (3)  ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 478/2007 (EE L 111 της 28.4.2007, σ. 13).

      (4)  ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 478/2007 (EE L 111 της 28.4.2007, σ. 13).».

      ΠΑΡΑΡΤΗΜΑ

            «ΠΑΡΑΡΤΗΜΑ II
            Κοινοτική συμμετοχή στις δαπάνες των περιφερειακών γνωμοδοτικών συμβουλίων
            Η Κοινότητα θα συμμετέχει σε μέρος των λειτουργικών δαπανών των περιφερειακών γνωμοδοτικών συμβουλίων (ΠΓΣ) ως οργανισμών που επιδιώκουν σκοπούς γενικού ευρωπαϊκού ενδιαφέροντος. Η επιδότηση που χορηγεί η Κοινότητα σε κάθε περιφερειακό γνωμοδοτικό συμβούλιο για τις λειτουργικές του δαπάνες δεν θα υπερβαίνει το 90 % του προϋπολογισμού λειτουργίας του ΠΓΣ. Κατά τα επόμενα έτη, η χρηματοδοτική συμμετοχή θα παραμείνει σταθερή και θα εξαρτάται από τον διαθέσιμο προϋπολογισμό. Κάθε έτος, η Επιτροπή θα συνάπτει με κάθε ΠΓΣ μια “συμφωνία επιδότησης της λειτουργίας”, με την οποία καθορίζονται οι ακριβείς όροι και προϋποθέσεις και η διαδικασία χορήγησης της επιδότησης.
            Επιλέξιμες δαπάνες είναι οι δαπάνες που είναι αναγκαίες για τη διασφάλιση της ομαλής λειτουργίας των ΠΓΣ και οι οποίες επιτρέπουν στα ΠΓΣ να επιτυγχάνουν τους σκοπούς τους. Μόνο οι πραγματικές δαπάνες αποτελούν αντικείμενο κοινοτικής χρηματοδότησης, η οποία θα χορηγείται εφόσον έχουν εξαντληθεί οι λοιπές πηγές χρηματοδότησης.
            Επιλέξιμες είναι οι ακόλουθες άμεσες δαπάνες:

                        —

                        δαπάνες προσωπικού (κόστος προσωπικού ανά ημέρα εργασίας στο έργο),

                        —

                        χώροι συνεδριάσεων,

                        —

                        καινούργιος ή μεταχειρισμένος εξοπλισμός,

                        —

                        δαπάνες για υλικό και προμήθειες,

                        —

                        έξοδα επικοινωνίας και πληροφόρησης των μελών,

                        —

                        οδοιπορικά και έξοδα διαμονής των εμπειρογνωμόνων που συμμετέχουν σε συνεδριάσεις επιτροπών (σε συνάρτηση με τους πίνακες τιμών ή τους κανόνες που έχουν θεσπιστεί από τις υπηρεσίες της Επιτροπής),

                        —

                        λογιστικοί έλεγχοι,

                        —

                        δαπάνες διερμηνείας και μετάφρασης,

                        —

                        έκτακτο αποθεματικό για απρόβλεπτα έξοδα, το οποίο δεν υπερβαίνει το 5 % των επιλέξιμων άμεσων δαπανών.»


Avis juridique important

|

32004D0305

2004/305/ΕΚ: Απόφαση του Συμβουλίου, της 22ας Μαρτίου 2004, για τη σύναψη συμφωνίας υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Γουινέας σχετικά με την αλιεία στα ανοικτά των ακτών της Γουινέας, για την περίοδο από την 1η Ιανουαρίου 2004 έως τις 31 Δεκεμβρίου 2008

Επίσημη Εφημερίδα αριθ. L 099 της 03/04/2004 σ. 0009 - 0010

Απόφαση του Συμβουλίουτης 22ας Μαρτίου 2004για τη σύναψη συμφωνίας υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Γουινέας σχετικά με την αλιεία στα ανοικτά των ακτών της Γουινέας, για την περίοδο από την 1η Ιανουαρίου 2004 έως τις 31 Δεκεμβρίου 2008(2004/305/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2,την πρόταση της Επιτροπής,Εκτιμώντας τα ακόλουθα:(1) Σύμφωνα με το άρθρο 15 δεύτερο εδάφιο της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Γουινέας σχετικά με την αλιεία στα ανοικτά των ακτών της Γουινέας(1), τα δύο μέρη προέβησαν σε διαπραγματεύσεις για τον καθορισμό των τροποποιήσεων ή συμπληρώσεων που πρέπει να συμπεριληφθούν στην εν λόγω συμφωνία κατά τη λήξη της περιόδου εφαρμογής του προσαρτημένου σ' αυτήν πρωτοκόλλου.(2) Κατά το πέρας των διαπραγματεύσεων αυτών, μονογραφήθηκε ένα νέο πρωτόκολλο στις 27 Ιουνίου 2003.(3) Το πρωτόκολλο προσφέρει στους αλιείς της Κοινότητας αλιευτικές δυνατότητες στα ύδατα που υπάγονται στην κυριαρχία ή τη δικαιοδοσία της Γουινέας, για την περίοδο από την 1η Ιανουαρίου 2004 έως τις 31 Δεκεμβρίου 2008.(4) Για να εξασφαλισθεί η συνέχιση των αλιευτικών δραστηριοτήτων των σκαφών της Κοινότητας, το νέο πρωτόκολλο θα πρέπει να εγκριθεί, το συντομότερο δυνατό. Προς τούτο, τα δύο μέρη μονογράφησαν συμφωνία υπό μορφήν ανταλλαγής επιστολών σχετικά με την προσωρινή εφαρμογή του μονογραφημένου πρωτοκόλλου από την 1η Ιανουαρίου 2004.(5) Θα πρέπει να καθορισθεί η μέθοδος κατανομής των αλιευτικών δυνατοτήτων μεταξύ των κρατών μελών με βάση την παραδοσιακή κατανομή των αλιευτικών δυνατοτήτων στο πλαίσιο της αλιευτικής συμφωνίας.(6) Είναι σκόπιμο να εγκριθεί η συμφωνία υπό μορφήν ανταλλαγής επιστολών, με την επιφύλαξη της οριστικής σύναψής της από το Συμβούλιο,ΑΠΟΦΑΣΙΖΕΙ:Άρθρο 1Η συμφωνία υπό μορφήν ανταλλαγής επιστολών σχετικά με την προσωρινή εφαρμογή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Γουινέας, σχετικά με την αλιεία στα ανοικτά των ακτών της Γουινέας, για την περίοδο από την 1η Ιανουαρίου 2004 έως τις 31 Δεκεμβρίου 2008, εγκρίνεται εξ ονόματος της Κοινότητας.Το κείμενο της συμφωνίας υπό μορφήν ανταλλαγής επιστολών επισυνάπτεται στην παρούσα απόφαση.Άρθρο 21. Οι καθοριζόμενες στο πρωτόκολλο αλιευτικές δυνατότητες για το 2004 κατανέμονται μεταξύ των κρατών μελών, ως εξής:α) αλιεία ιχθύων/κεφαλοπόδων:- Ισπανία: 844 ΚΟΧ- Ιταλία: 750 ΚΟΧ- Ελλάδα: 906 ΚΟΧ·β) αλιεία γαρίδας:- Ισπανία: 1050 ΚΟΧ- Πορτογαλία: 300 ΚΟΧ- Ελλάδα: 150 ΚΟΧ·γ) θυνναλιευτικά γρι-γρι:- Γαλλία: 17 σκάφη- Ισπανία: 17 σκάφη·δ) θυνναλιευτικά με καλάμι:- Γαλλία: 7 σκάφη- Ισπανία: 7 σκάφη·ε) παραγαδιάρικα επιφανείας:- Ισπανία: 8- Πορτογαλία: 1.2. Εάν οι αιτήσεις αδειών από αυτά τα κράτη μέλη δεν εξαντλήσουν όλες τις αλιευτικές δυνατότητες που καθορίζονται στο πρωτόκολλο, η Επιτροπή μπορεί να λάβει υπόψη τις αιτήσεις αδειών εκ μέρους οιουδήποτε άλλου κράτους μέλους.Άρθρο 3Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία υπό μορφήν ανταλλαγής επιστολών, δεσμεύοντας την Κοινότητα.Βρυξέλλες, 22 Μαρτίου 2004.Για το ΣυμβούλιοΟ ΠρόεδροςJ. Walsh(1) ΕΕ L 111 της 27.4.1983, σ. 1.


title: Απόφαση αριθ. 252/2013/EE του Συμβουλίου, της 11ης Μαρτίου 2013 , σχετικά με τη θέσπιση πολυετούς προγράμματος-πλαισίου για την περίοδο 2013-2017 του Οργανισμού Θεμελιωδών Δικαιωμάτων της Ευρωπαϊκής Ένωσης

text:
               21.3.2013

               EL

               Επίσημη Εφημερίδα της Ευρωπαϊκής Ένωσης

               L 79/1

         ΑΠΌΦΑΣΗ αριθ. 252/2013/EE ΤΟΥ ΣΥΜΒΟΥΛΊΟΥ
   της 11ης Μαρτίου 2013
   σχετικά με τη θέσπιση πολυετούς προγράμματος-πλαισίου για την περίοδο 2013-2017 του Οργανισμού Θεμελιωδών Δικαιωμάτων της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου,
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:

               (1)

               Με βάση τους στόχους της ίδρυσης του Οργανισμού Θεμελιωδών Δικαιωμάτων («Οργανισμός») και για να μπορέσει ο Οργανισμός να εκπληρώσει ορθά τα καθήκοντά του, πρέπει να προσδιορισθούν ακριβείς θεματικοί τομείς της δραστηριότητάς του βάσει πολυετούς πλαισίου που καλύπτει περίοδο πέντε ετών, κατά τα προβλεπόμενα από τον κανονισμό (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης (1).

               (2)

               Το πρώτο πολυετές πλαίσιο θεσπίστηκε από το Συμβούλιο με την απόφαση αριθ. 2008/203/ΕΚ, της 28ης Φεβρουαρίου 2008, για την εφαρμογή του κανονισμού (ΕΚ) αριθ. 168/2007 σχετικά με τη θέσπιση πολυετούς προγράμματος-πλαισίου του Οργανισμού Θεμελιωδών Δικαιωμάτων της Ευρωπαϊκής Ένωσης για την περίοδο 2007-2012. (2)

               (3)

               Το πολυετές πλαίσιο θα πρέπει να υλοποιείται μόνον εντός του πεδίου εφαρμογής της νομοθεσίας της Ένωσης.

               (4)

               Το πολυετές πλαίσιο θα πρέπει να συμβαδίζει με τις προτεραιότητες της Ένωσης, λαμβάνοντας δεόντως υπόψη τους προσανατολισμούς που απορρέουν από τα ψηφίσματα του Ευρωπαϊκού Κοινοβουλίου και τα συμπεράσματα του Συμβουλίου στον τομέα των θεμελιωδών δικαιωμάτων.

               (5)

               Το πολυετές πλαίσιο θα πρέπει να λαμβάνει δεόντως υπόψη τους δημοσιονομικούς και ανθρώπινους πόρους του Οργανισμού.

               (6)

               Το πολυετές πλαίσιο θα πρέπει να περιλαμβάνει διατάξεις με σκοπό να εξασφαλίζεται η συμπληρωματικότητα με τα καθήκοντα άλλων φορέων, υπηρεσιών και οργανισμών της Ένωσης, καθώς και με το Συμβούλιο της Ευρώπης και άλλους διεθνείς οργανισμούς που δραστηριοποιούνται στον τομέα των θεμελιωδών δικαιωμάτων. Οι φορείς και οργανισμοί της Ένωσης που έχουν την αμεσότερη σχέση με το παρόν πολυετές πλαίσιο είναι η Ευρωπαϊκή Υπηρεσίας Υποστήριξης για Θέματα Ασύλου (ΕΥΥΑ), που ιδρύθηκε με τον κανονισμό (ΕΕ) αριθ. 439/2010 του Ευρωπαϊκού Κοινοβουλίου και του Συμβουλίου (3), ο Ευρωπαϊκός Οργανισμός για τη Διαχείριση της Επιχειρησιακής Συνεργασίας στα Εξωτερικά Σύνορα (Frontex), που ιδρύθηκε με τον κανονισμό (ΕΚ) αριθ. 2007/2004 του Συμβουλίου (4), το Ευρωπαϊκό Δίκτυο Μετανάστευσης, που δημιουργήθηκε με την απόφαση αριθ. 2008/381/ΕΚ του Συμβουλίου (5), το Ευρωπαϊκό Ινστιτούτο για την Ισότητα των Φύλων (EIGE), που ιδρύθηκε με τον κανονισμό (ΕΚ) αριθ. 1922/2006 του Ευρωπαϊκού Κοινοβουλίου και του Συμβουλίου (6), ο Ευρωπαίος Επόπτης Προστασίας Δεδομένων (ΕΕΠΔ), που ορίστηκε με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (7), η Eurojust, η μονάδα δικαστικής συνεργασίας της Ένωσης που συστήθηκε με την απόφαση αριθ. 2002/187/ΔΕΥ του Συμβουλίου (8), η Ευρωπαϊκή Αστυνομική Υπηρεσία (Ευρωπόλ), που ιδρύθηκε με την απόφαση αριθ. 2009/371/ΔΕΥ του Συμβουλίου (9), η Ευρωπαϊκή Αστυνομική Ακαδημία (CEPOL), που ιδρύθηκε με την απόφαση 2005/681/ΔΕΥ του Συμβουλίου (10), ο Ευρωπαϊκός Οργανισμός για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (Οργανισμός ΤΠ), που ιδρύθηκε με τον κανονισμό (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου (11), και το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας (Eurofound), που θεσπίστηκε με τον κανονισμό (ΕΟΚ) αριθ. 1365/75 του Συμβουλίου (12).

               (7)

               Το πολυετές πλαίσιο θα πρέπει να περιλαμβάνει την καταπολέμηση του ρατσισμού, της ξενοφοβίας και των συναφών μορφών μισαλλοδοξίας μεταξύ των θεματικών τομέων δραστηριότητας του Οργανισμού.

               (8)

               Λόγω της σημασίας της καταπολέμησης της φτώχειας και του κοινωνικού αποκλεισμού για την Ένωση, πράγμα που την κατέστησε έναν από τους πέντε στόχους της αναπτυξιακής στρατηγικής «Ευρώπη 2020», ο Οργανισμός θα πρέπει να λάβει υπόψη τις οικονομικές και κοινωνικές προϋποθέσεις που επιτρέπουν την πραγματική απόλαυση των θεμελιωδών δικαιωμάτων κατά τη συλλογή και τη διάδοση δεδομένων στο πλαίσιο των θεματικών τομέων που θεσπίζονται με την παρούσα απόφαση.

               (9)

               Ο Οργανισμός, κατόπιν αιτήματος του Ευρωπαϊκού Κοινοβουλίου, του Συμβουλίου ή της Επιτροπής και υπό την προϋπόθεση ότι το επιτρέπουν οι δημοσιονομικοί και ανθρώπινοι πόροι του, δύναται να εργάζεται εκτός του πεδίου των θεματικών τομέων που ορίζονται από το πολυετές πλαίσιο δυνάμει των διατάξεων του άρθρου 5 παράγραφος 3 του κανονισμού (ΕΚ) αριθ. 168/2007. Κατά τα οριζόμενα στο Πρόγραμμα της Στοκχόλμης — Μια ανοικτή και ασφαλής Ευρώπη που εξυπηρετεί και προστατεύει τους πολίτες (13), το οποίο εγκρίθηκε από το Ευρωπαϊκό Συμβούλιο, τα θεσμικά όργανα θα πρέπει να αξιοποιήσουν πλήρως την πείρα του Οργανισμού και, κατά περίπτωση, να διαβουλεύονται με τον Οργανισμό στο πλαίσιο της εντολής του, σχετικά με την κατάρτιση πολιτικών και νομοθετημάτων που έχουν επιπτώσεις στα θεμελιώδη δικαιώματα.

               (10)

               Η Επιτροπή, κατά την εκπόνηση της πρότασής της, διαβουλεύτηκε με το διοικητικό συμβούλιο του Οργανισμού και παρέλαβε έγγραφες παρατηρήσεις στις 18 Οκτωβρίου 2011,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Πολυετές πλαίσιο
   1.   Θεσπίζεται πολυετές πλαίσιο του Οργανισμού Θεμελιωδών Δικαιωμάτων της Ευρωπαϊκής Ένωσης («Οργανισμός») για την περίοδο 2013-2017.
   2.   Ο Οργανισμός, σύμφωνα με το άρθρο 3 του κανονισμού (ΕΚ) αριθ. 168/2007, εκτελεί τα καθήκοντα που ορίζονται στο άρθρο 4 παράγραφος 1 του κανονισμού (ΕΚ) αριθ. 168/2007 εντός των ορίων των θεματικών τομέων που ορίζονται στο άρθρο 2 της παρούσας απόφασης.
   Άρθρο 2
   Θεματικοί τομείς
   Οι θεματικοί τομείς είναι οι ακόλουθοι:

               α)

               η πρόσβαση στη δικαιοσύνη·

               β)

               τα θύματα εγκληματικών πράξεων, καθώς και η αποζημίωση των θυμάτων εγκληματικών πράξεων·

               γ)

               η κοινωνία των πληροφοριών, και ιδίως ο σεβασμός της ιδιωτικής ζωής και η προστασία των δεδομένων προσωπικού χαρακτήρα·

               δ)

               η ένταξη των Ρομά·

               ε)

               η δικαστική συνεργασία, εξαιρουμένου του τομέα των ποινικών υποθέσεων·

               στ)

               τα δικαιώματα του παιδιού·

               ζ)

               οι διακρίσεις λόγω φύλου, φυλής, χρώματος, εθνοτικής καταγωγής ή κοινωνικής προέλευσης, γενετικών χαρακτηριστικών, γλώσσας, θρησκείας ή πεποιθήσεων, πολιτικών ή άλλων φρονημάτων, ιδιότητας μέλους εθνικής μειονότητας, περιουσίας, γέννησης, αναπηρίας, ηλικίας ή γενετήσιου προσανατολισμού·

               η)

               η μετανάστευση και η ένταξη των μεταναστών· οι θεωρήσεις και οι έλεγχοι στα σύνορα και το άσυλο·

               θ)

               ο ρατσισμός, η ξενοφοβία και οι συναφείς μορφές μισαλλοδοξίας.

         Άρθρο 3
   Συμπληρωματικότητα και συνεργασία με άλλους οργανισμούς
   1.   Ο Οργανισμός εξασφαλίζει τη δέουσα συνεργασία και συντονισμό με όλους τους συναφείς φορείς, υπηρεσίες και οργανισμούς της Ένωσης, τα κράτη μέλη, τους διεθνείς οργανισμούς και την κοινωνία των πολιτών, κατά τα οριζόμενα στα άρθρα 7, 8 και 10 του κανονισμού (ΕΚ) αριθ. 168/2007, με σκοπό την εφαρμογή του παρόντος πολυετούς πλαισίου.
   2.   Ο Οργανισμός ασχολείται με τα ζητήματα που συνδέονται με τις διακρίσεις λόγω φύλου ως μέρος μόνο του έργου του και στον βαθμό που έχουν σχέση με αυτό στα πλαίσια του άρθρου 2 στοιχείο ζ), λαμβάνοντας υπόψη ότι αρμόδιο για τη συλλογή δεδομένων σχετικά με την ισότητα των φύλων και τις διακρίσεις λόγω φύλου είναι το Ευρωπαϊκό Ινστιτούτο για την Ισότητα των Φύλων (EIGE). Ο Οργανισμός και το EIGE συνεργάζονται κατά τα προβλεπόμενα στη συμφωνία συνεργασίας της 22ας Νοεμβρίου 2010.
   3.   Ο Οργανισμός συνεργάζεται με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας (Eurofound) κατά τα προβλεπόμενα στη συμφωνία συνεργασίας της 8ης Οκτωβρίου 2009, και με τον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα (Frontex) κατά τα προβλεπόμενα στη συμφωνία συνεργασίας της 26ης Μαΐου 2010. Επίσης θα συνεργαστεί με την Ευρωπαϊκή Υπηρεσία Υποστήριξης για Θέματα Ασύλου (ΕΥΥΑ), το Ευρωπαϊκό Δίκτυο Μετανάστευσης, την Eurojust —τη μονάδα δικαστικής συνεργασίας της Ένωσης—, την Ευρωπαϊκή Αστυνομική Υπηρεσία (Ευρωπόλ), την Ευρωπαϊκή Αστυνομική Ακαδημία (CEPOL) και τον Ευρωπαϊκό Οργανισμό για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (Οργανισμός ΤΠ), βάσει των όρων που θα προβλέπονται στις αντίστοιχες μελλοντικές συμφωνίες συνεργασίας. Η συνεργασία με τους οργανισμούς αυτούς περιορίζεται σε δραστηριότητες που εμπίπτουν στο πεδίο εφαρμογής των θεματικών τομέων περί των οποίων το άρθρο 2 της παρούσας απόφασης.
   4.   Ο Οργανισμός εκπληρώνει τα καθήκοντά του στον τομέα της κοινωνίας των πληροφοριών και ειδικότερα σε ό,τι αφορά την ιδιωτική ζωή και την προστασία των δεδομένων προσωπικού χαρακτήρα, μη θιγομένων των αρμοδιοτήτων του Ευρωπαίου Επόπτη Προστασίας Δεδομένων, ώστε να εξασφαλίζεται ότι τα θεμελιώδη δικαιώματα και οι ελευθερίες των φυσικών προσώπων και ιδίως το δικαίωμα της ιδιωτικής τους ζωής γίνονται σεβαστά από τα θεσμικά όργανα και τους οργανισμούς της Ένωσης, βάσει των καθηκόντων και των αρμοδιοτήτων του όπως ορίζονται στα άρθρα 46 και 47 του κανονισμού (ΕΚ) αριθ. 45/2001.
   5.   Ο Οργανισμός συντονίζει τις δραστηριότητές του με τις δραστηριότητες του Συμβουλίου της Ευρώπης κατά τα οριζόμενα στο άρθρο 9 του κανονισμού (ΕΚ) αριθ. 168/2007 και στη συμφωνία μεταξύ της Ευρωπαϊκής Κοινότητας και του Συμβουλίου της Ευρώπης για τη συνεργασία μεταξύ του Οργανισμού Θεμελιωδών Δικαιωμάτων της Ευρωπαϊκής Ένωσης και του Συμβουλίου της Ευρώπης (14), περί της οποίας γίνεται λόγος στο εν λόγω άρθρο.
   Άρθρο 4
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

   Εφαρμόζεται από την 1η Ιανουαρίου 2013.

      Βρυξέλλες, 11 Μαρτίου 2013.

            Για το Συμβούλιο

            Ο Πρόεδρος

         E. GILMORE

      (1)  ΕΕ L 53 της 22.2.2007, σ. 1.

      (2)  ΕΕ L 63 της 7.3.2008, σ. 14.

      (3)  ΕΕ L 132 της 29.5.2010, σ. 11.

      (4)  ΕΕ L 349 της 25.11.2004, σ. 1.

      (5)  ΕΕ L 131 της 21.5.2008, σ. 7.

      (6)  ΕΕ L 403 της 30.12.2006, σ. 9.

      (7)  ΕΕ L 8 της 12.1.2001, σ. 1.

      (8)  ΕΕ L 63 της 6.3.2002, σ. 1.

      (9)  ΕΕ L 121 της 15.5.2009, σ. 37.

      (10)  ΕΕ L 256 της 1.10.2005, σ. 63.

      (11)  ΕΕ L 286 της 1.11.2011, σ. 1.

      (12)  ΕΕ L 139 της 30.5.1975, σ. 1.

      (13)  ΕΕ C 115 της 4.5.2010, σ. 1.

      (14)  ΕΕ L 186 της 15.7.2008, σ. 7.


Avis juridique important

|

31993D0421

93/421/ΕΟΚ: Απόφαση του Συμβουλίου της 19ης Ιουλίου 1993 περί της προσωρινής εφαρμογής των πρόσθετων πρωτοκόλλων των ενδιάμεσων συμφωνιών για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και ορισμένων τρίτων χωρών, αφετέρου, και των ευρωπαϊκών συμφωνιών μεταξύ των Ευρωπαϊκών Κοινοτήτων και των κρατών μελών τους και των ίδιων χωρών

Επίσημη Εφημερίδα αριθ. L 195 της 04/08/1993 σ. 0042 - 0042 Φινλανδική ειδική έκδοση: Κεφάλαιο 11 τόμος 23 σ. 0003  Σουηδική ειδική έκδοση: Κεφάλαιο 11 τόμος 23 σ. 0003

ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Ιουλίου 1993 περί της προσωρινής εφαρμογής των πρόσθετων πρωτοκόλλων των ενδιάμεσων συμφωνιών για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και  Χάλυβα, αφενός, και ορισμένων τρίτων χωρών, αφετέρου, και των ευρωπαϊκών συμφωνιών μεταξύ των Ευρωπαϊκών Κοινοτήτων και των κρατών μελών τους και των ίδιων χωρών(93/421/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  τα συμπεράσματα του Ευρωπαϊκού Συμβουλίου που πραγματοποιήθηκε στην Κοπεγχάγη στις 21 και 22 Ιουνίου 1993,  την πρόταση της Επιτροπής,  Εκτιμώντας:  ότι η Επιτροπή διαπραγματεύθηκε εξ ονόματος των Κοινοτήτων τα πρόσθετα πρωτόκολλα των ενδιάμεσων συμφωνιών για το εμπόριο και εμπορικά θέματα και των ευρωπαϊκών συμφωνιών με την Ουγγαρία και την Πολωνία, και ένα πρόσθετο πρωτόκολλο της ενδιάμεσης  συμφωνίας για το εμπόριο και εμπορικά θέματα με την Τσεχική Δημοκρατία και τη Σλοβακική Δημοκρατία- ότι αυτά τα πρόσθετα πρωτόκολλα πρέπει να εφαρμοστούν προσωρινά, όσον αφορά τα προϊόντα που περιλαμβάνονται στη συνθήκη για την ίδρυση της Ευρωπαϊκής Οικονομικής Κοινότητας, από την 1η Ιουλίου 1993, εφόσον εκκρεμούν οι διαδικασίες που απαιτούνται για τη  σύναψή τους,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο μόνο  Θα εφαρμόζονται προσωρινώς από 1ης Ιουλίου 1993 και μέχρι την επίσημη σύναψή τους, τα εξής πρόσθετα πρωτόκολλα:  - το πρόσθετο πρωτόκολλο της ενδιάμεσης συμφωνίας μεταξύ της ΕΟΚ και της ΕΚΑΧ, αφενός, και της Δημοκρατίας της Ουγγαρίας, αφετέρου, σχετικά με το εμπόριο και συναφή θέματα (1), και της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών  μελών τους, αφενός, και της Δημοκρατίας της Ουγγαρίας, αφετέρου, εξαιρουμένου του άρθρου 7 του εν λόγω πρόσθετου πρωτοκόλλου,  - το πρόσθετο πρωτόκολλο της ενδιάμεσης συμφωνίας μεταξύ της ΕΟΚ και της ΕΚΑΧ, αφενός, και της Δημοκρατίας της Πολωνίας, αφετέρου, σχετικά με το εμπόριο και συναφή θέματα (2), και της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών  μελών τους, αφενός, και της Δημοκρατίας της Πολωνίας, αφετέρου, εξαιρουμένου του άρθρου 6 του εν λόγω πρόσθετου πρωτοκόλλου,  - τα πρόσθετα πρωτόκολλα της ενδιάμεσης συμφωνίας μεταξύ της ΕΟΚ και της ΕΚΑΧ, αφενός, και της Τσεχικής και Σλοβακικής Ομοσπονδιακής Δημοκρατίας, αφετέρου, σχετικά με το εμπόριο και συναφή θέματα (3), εξαιρέσει του άρθρου 6 των εν λόγω πρωτοκόλλων.  Τα κείμενα των μονογραφηθέντων πρόσθετων πρωτοκόλλων επισυνάπτονται στην παρούσα απόφαση.  Βρυξέλλες, 19 Ιουλίου 1993.  Για το Συμβούλιο Ο Πρόεδρος W. CLAES (1) ΕΕ αριθ. L 116 της 30. 4. 1992, σ. 2.  (2) ΕΕ αριθ. L 114 της 30. 4. 1992, σ. 2.  (3) ΕΕ αριθ. L 115 της 30. 4. 1992, σ. 2.